**Apa programok 2018. nyár**

A piaristák negyedik fogadalmának lényege: a gyermeket Jézushoz vezetni. Az apa programokat is emiatt szervezzük, az apa meghatározó módon vezeti a gyermekét Jézushoz. Az apákat képezzük a fiaikkal együtt közös erőpróbák során. A lányaikkal együtt közös tevékenységekkel. Továbbá irányított lelki beszélgetésekkel és a program részét képező liturgián keresztül. Ezek a programok, túrák a Piarista Iskola számára kiemelten lelki, missziós jelentőséggel bírnak. Apák fiaikkal / lányaikkal zarándokoltak ismét együtt, miközben megpróbáltunk nekik segítséget nyújtani, hogy teljes felelősséget vállaljanak gyermekeikért (Lk 1,80).

Az apa programokon ragaszkodtam adott létszámkerethez és életkori küszöbökhöz, valamint hogy minden résztvevő gyermek a Nagykanizsai Piarista Iskola diákja legyen. Ezek a feltételek megkönnyítik a kommunikációt az apák között is. A diákok számára pedig hosszútávu baráti kapcsolatokat biztosítanak. Nem utolsó sorban pedig a programok vezetését is megkönnyíti az ismerős közeg.

**Apa-lánya tábor**

 Az idei apa-lánya táborra, már a tavalyi tábor végén volt bejelentkező. A hivatalos meghirdetést követő három héten belül betelt a létszám.

 Kezdésnek sikerült a siófoki Sió üdítő gyárba látogatást szervezni, melynek során összehangolódott a csapat. Ezután már egy közös estebéd következett, majd indulás Tihanyba. Az egymástól távol eső programok és a kevés idő megkövetelte az autók használatát. A társaság nagyra értékelte az ünnepi közös étkezéseket, amelyek alkalmával ráadásul bőséges ellátást kaptunk.

 Idén Tihanyba sok szabad páros és négy közös programot szerveztem. Első este apáknak és lányaiknak kölcsönösen le kellett egymást rajzolniuk. Az apukákkal párhuzamosan a lányoknak is volt esti beszélgetés, amelyen a róluk készült kép alapján kellett elmondani, hogy milyennek látja őket a családtagjuk. Következő nap az apa-lány párosnak egy üres fehér kispárnahuzatot kellett rajzzal kidíszíteni az „Apával Tihanyban” téma szerint. Ezt egy népzenei koncert-est követte.

 Utolsó nap a tapolcai tavas barlangot látogattuk meg. A tábor kiemelkedő alkalma volt a résztvevők számára, hogy apa-lányos párosban evezhettek a barlangi tóban.

 A nyilvános visszajelzésekből és a magánbeszélgetésekből kiderült, hogy mindenki nagyon jól érezte magát. És a legtöbb apa-lány páros tudott már a program alatt közeledni egymáshoz, képesek voltak egy kicsit jobban megérteni egymást. Meggyőződésem azonban, hogy a közös élmények hosszútávon mindegyikőnkre hatással lesznek.